Read in English . Id-Dar tal-Providenza nediet kampanja bl-isem ta' "Sabiħ li tagħti" biex tiġbor fondi bil-għan li tkun tista' tibqa' tagħti s-servizzi professjonali lir-residenti tagħha. Fi stqarrija kien spjegat kif matul l-aħħar xhur, il-pajjiż intlaqat mill-imxija tal-coronavirus u minħabba f'hekk mhux talli naqsu drastikament id-donazzjonijiet li tiddependi fuqhom id-Dar, iżda wkoll żdiedu bil-qawwi l-ispejjeż biex titħares is-saħħa tal-ħaddiema u r-residenti. Apparat ġdid biex id-Dar tkun attrezzata għall-pandemija L-amministratur tad-Dar Nadine Camilleri Cassano spjegat kif matul l-aħħar xhur fejn, bl-iskop li tkun imħarsa s-saħħa tar-residenti u l-ħaddiema, ittieħdu għadd ta' miżuri bl-għan li jsegwu l-protokolli tal-awtoritajiet tas-saħħa. Id-Dar tal-Providenza investiet fi smartphones għad-djar u l-appartamenti tar-residenti biex kull grupp seta' jżomm kuntatt mal-qraba u ħbieb waqt il-pandemija. Kien spjegat li dan kien possibbli permezz tal-investiment qawwi li għamlu il-MITA fil-Wifi tad-Dar u li ġie inawgurat mill-President ta' Malta. Sar investiment ukoll f'sistemi teknoloġiċi biex ix-xogħol amministrattiv ikun jista' jitwettaq permezz ta' teleworking. #td_uid_2_5efad9d895cb0 .td-doubleSlider-2 .td-item1{background:url(https://cdn.newsbook.com.mt/wp-content/uploads/2020/06/29121650/106231579_777558282983656_371852140266968920_n-80x60.jpg) 0 0 no-repeat}#td_uid_2_5efad9d895cb0 .td-doubleSlider-2 .td-item2{background:url(https://cdn.newsbook.com.mt/wp-content/uploads/2020/06/29121629/75543586_319367002409923_1106573643578347091_n-80x60.jpg) 0 0 no-repeat}#td_uid_2_5efad9d895cb0 .td-doubleSlider-2 .td-item3{background:url(https://cdn.newsbook.com.mt/wp-content/uploads/2020/06/29121607/106097219_198612438152256_4406505094031723593_n-80x60.jpg) 0 0 no-repeat} 1 minn 3 Mark Zammit Cordina Id-Dar tal-Providenza investiet ukoll f'tagħmir protettiv (PPE) għall-istaff li jaħdem f'kuntatt mar-residenti, kif ukoll maskri, termormetri u diżinfettanti. Kien hemm żieda fil-frekwenza tat-tindif u d-diżinfettar fil-postijiet li jintużaw l-aktar ta' spiss mir-residenti u l-ħaddiema. Dan barra li ġie provdut trasport sigur għal ħaddiema li ma jsuqux u ngħata programm ta' taħriġ lill-infermiera residenti magħha. Camilleri Cassano spjegat ukoll kif tul dan il-perjodu, r-residenti kienu konfinati fl-appartamenti u d-djar tagħhom għax il-ħruġ kien eliminat għal kollox. It-tim tal-Ability Promoters immexxi minn Margaret Vella ħolqu diversi attivitajiet biex iferrħu r-residenti. Dawn kienu jinkludu street music darbtejn fil-ġimgħa, u sessjonijiet ta' crafts. Flimkien mal-carers, kienu wkoll joħorġu lir-residenti fil-ġonna tad-Dar. "Minkejja d-diffikultajiet, ħdimna u rajna li dak li kellu isir biex nipproteġu s-saħħa tar-residenti nagħmluh bl-aħjar mod biex ir-residenti tad-Dar jibqgħu jkollhom kwalità ta' ħajja tajba u ambjent li jirrispetta id-dinjita tagħhom. Dan kollu kien ifisser investiment ta' iktar minn €60,000," sostniet Camilleri Cassano. Id-donazzjonijiet naqsu fi żmien il-pandemija Manwel Zammit fakkar kif f'ċirkostanzi normali, kieku waslet biex titnieda l-maratona tal-volleyball b'riżq id-Dar tal-Providenza, maratona li waħedha kienet tirrendi man-nofs miljun ewro. Hu spjega kif l-operat tal-uffiċċju li hemm fil-Belt Valletta twaqqaf u anke naqsu drastikament id-donazzjonijiet li kienu jsiru min-nies li kienu jiġu d-dar biex jagħtu d-donazzjonijiet tagħhom. Hu esprima l-apprezzament tiegħu għas-sens ta' solidarjetà muri minn diversi organizzazzjonijiet u entitajiet kummerċjali li sabu kif jgħinu lid-dar, fosthom donazzjonijiet miġbura minn Malta Together, il-kumpanija Bad Boys li provdiet ħaddiema biex jgħinu fit-tindif, il Corinthia Group of Companies u Norwex Limited, il-Ministeru għall-Affarijiet Barranin u r-Rotary club għad-donazzjonijiet ta' maskri u l-kumpanija Bitmac għal xogħol ta' tarmak u għal kċejjen fir-residenza fil-Balluta u Dar Pirotta. Min-naħa tiegħu, Jesmond Saliba, tkellem dwar l-isfidi ta' dawn l-aħħar xhur fejn barra l-aspett finanzjarju, twaqqfu ż-żjarat kollha tal-qraba tar-residenti. Madankollu, huwa fakkar kif is-servizz professjonali li jingħata fid-Dar jiddependi għal kollox, ħlief għal xi eċċezzjonijiet żgħar fuq id-donazzjonijiet tal-poplu Malti. Hu kompla billi ħabbar li se titnieda l-inizjattiva Sabiħ Li Tagħti, li tmur lil hinn mill-Maratona tal-Volleyball, imma li se tkun il-kappa li taħtha se jkunu qegħdin jiġbru l-isforzi kollha ta' ġbir tul ix-xhur li ġejjin, bil-għan li nżommu d-Dar ħajja. Hu fakkar kif id-Dar teħtieġ aktar minn €5 miljun ewro fis-sena biex tkopri s-servizzi li tagħti u li dan jiddependi mill-ġenerożità tal-poplu Malti. Fr Micallef se jiqaf għal perjodu ta' żmien Hu kompla billi ħabbar li Fr Martin Micallef, id-Direttur tad-Dar tal-Providenza se jkun qed jieqaf għall-perjodu indefinit mir-responsabbiltajiet tiegħu biex jingħata l-kura għall-kanċer li jitfejjaq. "Fr Martin se jkun qed jibda maratona differenti u aktar iebsa. Huwa żmien diffiċli għalina li naħdmu miegħu u għal familja ta' Fr Martin, il-familja ta' din id-Dar. Ix-xogħol tad-Dar se jibqa' għaddej bl-aħjar mod kif dejjem kien mill-Management minn dawk li jservu fil-Bord tad-Diretturi u l-ħaddiema kollha tad-Dar." Huwa talab biex il-pubbliku jagħti donazzjoni li mhux biss tgħin lir-residenti tad-dar iżda jkun rigal għal Fr Martin biex sas-sena d-dieħla jkun jista' jkompli fil-missjoni tiegħu hemmhekk. Illum ukoll żaret id-Dar tal-Providenza l-Professur Charmaine Gauci, is-Supretendent tas-Saħħa Pubblika fejn iltaqgħet u tkellmet ma' bosta ħaddiema tad-Dar u rringrazzjathom tal-impenn u d-dedikazzjoni u li wrew matul il-perjodu tal-pandemija. Hi rringrazzjat lill-amministrazzjoni tad-Dar għall-miżuri li ħadu biex jiżguraw is-saħħa u s-sigurtà tal-ħaddiema u r-residenti. .td_uid_4_5efad9d8a35cc_rand.td-a-rec-img{text-align:left}.td_uid_4_5efad9d8a35cc_rand.td-a-rec-img img{margin:0 auto 0 0}